৭ম শতকে আরব উপদ্বীপে নবী মুহাম্মাদ (স) এর প্রচারিত ধর্ম ইসলাম বিশ্বের ইতিহাসের মোড় ঘুরিয়ে দেয়। মুহাম্মদ (স) এর অনুসারীরা ধর্মীয় প্রচারণা এবং রাজ্য বিজয়ের মাধ্যমে ইসলাম ধর্মকে বিশ্বের বিভিন্ন অঞ্চলে ছড়িয়ে দেন। ৮ম শতকে এসে মধ্যপ্রাচ্য এবং উত্তর আফ্রিকার অধিকাংশ এলাকাতে মুসলমানরা শাসন করতেন।

মুহাম্মাদ (স) আনুমানিক ৫৭০ খ্রিষ্টাব্দে আরব উপদ্বীপের মক্কা নগরীতে জন্মগ্রহণ করেন। মুহাম্মদ (স) এর আগে আরব গোত্র বা জাতিগুলি ঐক্যবদ্ধ ছিল না। তারা ভিন্ন ভিন্ন দেবদেবী বা ঈশ্বরের উপাসনা করত। মুহাম্মদ (স) ছিলেন মক্কায় বসবাসকারী একজন সৎ ব্যক্তি ও ব্যবসায়ী। ৬১০ খ্রিষ্টাব্দে ৪০ বছর বয়সে এসে তিনি ফেরেশতা জিব্রাইলের সাক্ষাৎ লাভ করেন এবং অবহিত হন যে তাকে আল্লাহ বা ঈশ্বরের নবী তথা বার্তাবাহকের মর্যাদা দেওয়া হয়েছে। এর পর থেকে তিনি এক আল্লাহ বা ঈশ্বরের প্রতি বিশ্বাস আনার ব্যাপারে ধর্মীয় প্রচারণা চালানো শুরু করেন। এই ধর্মের নাম হয় ইসলাম, যার ভাবানুবাদ দাঁড়ায় “(আল্লাহর ইচ্ছার প্রতি) আনুগত্য”।

কিন্তু মক্কার অধিবাসীরা মুহাম্মাদ (স) এর প্রচারণা ও শিক্ষাদীক্ষাতে নারাজ হয়ে তাকে হত্যা করতে চাইলে তিনি ৬২২ খ্রিষ্টাব্দে মক্কা পরিত্যাগ করেন এবং দীর্ঘ ভ্রমণ শেষে তৎকালীন ইয়াথরিব বা বর্তমান মদিনা শহরে আগমন করেন। তার এই মদিনামুখী যাত্রা হিজরত নামে সুবিদিত এবং এই ঘটনাটিকে ইসলামী বর্ষপঞ্জিকার ভিত্তি হিসেবে ধরা হয়। মদিনাতে মুহাম্মদ (স) ও তাঁর অনুসারীরা ইসলামের ইতিহাসের প্রথম মসজিদটি নির্মাণ করেন। মুহাম্মদ (স) আল্লাহর কাছ থেকে দৈববাণীগুলি লাভ করতে থাকেন, তাঁর অনুসারীরা এগুলিকে লিপিবদ্ধ করতে থাকেন এবং এগুলিকে তাঁর মৃত্যুর পরে আল-কুরআন নামক ধর্মগ্রন্থে সংকলন করা হয়। ৬৩০ খ্রিষ্টাব্দেই মুহাম্মদ (স) ও তার অনুসারীরা মক্কা বিজয় করেন এবং ইসলাম গোটা আরব অঞ্চলের প্রধান ধর্মে পরিণত হয়। ৬৩২ খ্রিষ্টাব্দে মুহাম্মদ (স) এর মৃত্যু ঘটলে তাঁর নিকট অনুসারী ও শ্বশুর আবু বকর (রা) কে প্রথম খলিফা তথা ইসলামী বিশ্বের প্রধান নেতার মর্যাদা দেওয়া হয়। আরেক অনুসারীর দল মনে করত কেবল মুহাম্মদ (স) এর বংশধর তথা তাঁর কন্যা ফাতিমার বংশধররাই ইসলামের নেতৃত্বদানের যোগ্য প্রার্থী। এদেরকে শিয়া মতাবলম্বী বলা হয়। অন্যদিকে সুন্নি মতাবলম্বীরা মনে করে যে অন্যরাও মুসলমানদের নেতা হতে পারে। শিয়া-সুন্নিদের মধ্যে এই মতবিভেদ আজও বিদ্যমান। 
৬৩৪ খ্রিষ্টাব্দে আবু বকরের পরে উমর (রা) খলিফা হন। ৬৪৪ খ্রিষ্টাব্দের মধ্যে আরবরা সিরিয়া, ফিলিস্তিন এবং পারস্যের সিংহভাগ এলাকা বিজয় করে নিতে সক্ষম হন। উমর (রা) এর পর ৬৪৪ সালে উমাইয়া-বংশীয় উসমান (রা) খলিফা হন। ৬৫৬ খ্রিষ্টাব্দে সুন্নী ও শিয়া উভয় দলের নেতা আলি (রা) খলিফা হন। ৬৬১ খ্রিষ্টাব্দের পর থেকে এই ক্রমবর্ধমান ইসলামী সাম্রাজ্যটি উমাইয়া বংশের শাসকেরা সিরিয়ার দামেস্ক শহর থেকে পরিচালনা করা শুরু করে। মুসলমানদের বাহিনী ইউরোপেও অগ্রসর হয়। ৭৩২ খ্রিষ্টাব্দে স্পেনের মুসলমান নেতা আবদ-আল-রহমানের নেতৃত্বে মুসলমানরা ফ্রান্স আক্রমণ করে। কিন্তু শার্ল মার্তেলের নেতৃত্বে ফ্রাংকদের সেনাবাহিনী তাদেরকে রুখে দিতে সক্ষম হয়। ৭৫০ খ্রিষ্টাব্দে আবু আল-আব্বাস আব্বাসীয় রাজবংশ প্রতিষ্ঠা করেন। ৭৫৬ সালে উমাইয়া বংশের শেষ শাসনকর্তা দামেস্ক থেকে পালিয়ে স্পেনের কর্দোবায় চলে যান। ৭৬২ খ্রিষ্টাব্দে নব্যগঠিত আব্বাসীয় রাজবংশ ইসলামী সাম্রাজ্যের রাজধানী দামেস্ক থেকে সরিয়ে বাগদাদ শহরে নিয়ে আসেন। বাগদাদ ইসলামী বিশ্বের সবচেয়ে সমৃদ্ধশালী এক রাজধানী নগরীতে পরিণত হয়। ৭৮৬ খ্রিষ্টাব্দে হারুন আল-রাশিদ বাগদাদের খলিফা হন এবং তাঁর আমলে আব্বাসীয়দের শাসন শৌর্যের শীর্ষে পৌঁছে।

প্রাচীন যুগ
প্রাচীন চীন
ইউরোপে টালমাটাল
মধ্যপ্রাচ্যে ইসলামের উত্থান